16 forskellige nationaliteter. Så mange finder man i medarbejderstaben hos energivirksomheden Ballard i Hobro. Og det har vist sig at være en nødvendighed, hvis virksomheden skal følge med den efterspørgsel, de oplever. - Det er ikke let at skaffe medarbejdere i Danmark, og vi skal have mange flere, og derfor trækker vi en del medarbejdere fra udlandet, så vi kan få lukket de huller, vi har, siger Jesper Themsen, der er administrerende direktør i Ballard Europe, der har hovedsæde i Hobro. Virksomheden er gået fra 60 medarbejdere i begyndelsen af 2020 til 170 i dag. Og de forventer at ansætte yderligere 80 nye medarbejdere i løbet af det kommende år. - Udviklingen er spændende, og det går stærkt. Der er en generel fokus på bæredygtighed, og vi kan mærke, at der er et gennembrud i vores branche nu, siger Jesper Themsen. Ballard Power Systems er verdensførende indenfor brint og brændselsceller til busser, tog, lastbiler, skibe og nødstrømsanlæg - og det er ifølge Jesper Themsen netop på grund af behovet for klimavenlige løsninger, at efterspørgslen de senere år er højere end nogensinde før. - Det fokus er vokset gennem Covid-19 - og også nu med den krisesituation, der er i Ukraine, hvor bæredygtighed er meget højt på listen og derfor har stor indflydelse på vores aktiviteter, siger han. Fokus på udenlandsk arbejdskraft til virksomhedssafari Selvom manglen på medarbejdere er en stor udfordring for Ballard, vælger de at bruge det strategisk og dermed udvikle virksomheden ved at omfavne de forskellige nationaliteter. - Det er altid interessant at have mange nationaliteter i virksomheden, fordi det giver helt nye aspekter, siger Jesper Themsen og pointerer, at de får skabt en kultur, der gør, at det er et spændende sted for netop udlændinge at arbejde. Torsdag eftermiddag var netop de udenlandske medarbejdere og rekrutteringen af dem i fokus på en virksomhedssafari, arrangeret af Mariagerfjord Erhvervsråd, hvor blandt andet Mariagerfjord Kommunes borgmester, Mogens Jespersen (V), var mødt op. Her skulle Ballard holde oplæg, og derudover var der besøg af Lasse Frimand Jensen fra International House North Denmark, som skulle tale om fastholdelse og rekruttering af udenlandsk arbejdskraft. - Ballard er en af de virksomheder, jeg ikke har besøgt længe, og jeg har ikke set den nye produktionshal, så jeg er glad for, det var muligt, sagde Mogens Jespersen inden virksomhedssafarien gik i gang. Borgmester om manglende medarbejdere: Det er ærgerligt Han mener ikke, det er et problem, at Ballard rekrutterer sin arbejdskraft fra udlandet, selvom han dog ønsker, at de rette medarbejdere kunne findes i enten Mariagerfjord eller andre dele af Nordjylland. - Da det er det europæiske hovedkvarter, der er i Hobro, er det ikke slemt, at de henter nogle udenlandske medarbejdere, men jeg havde da hellere set, at vi havde haft nok at tilbyde her fra kommunen, men den type de søger, er der bare ingen ledige af, siger Mogens Jespersen. Indtil videre har borgmesteren ikke et bud på, hvordan de i Mariagerfjord Kommune får de rette medarbejdere til fremtidige stillinger i eventuelt Ballard. - Det har vi fokus på, og vi har et tæt samarbejde med Ballard, hvor vi prøver at finde de rette danske ingeniører til dem. Jeg er glad for, det går stærkt for virksomhederne i kommunen, men jeg tror først, det bliver nemmere, når det går knap så stærkt, siger han. Adnani arbejder hos Ballard for klimaet En af de udenlandske medarbejdere, der arbejder hos Ballard i Hobro, er Adnane Ammari fra Marokko. Han har været i virksomheden i et halvt år som ingeniør og projektudvikler. - Løsningerne fra Ballard er gode og hjælper med at redde verden, og det er for mig derfor en ære at være en del af, siger han. Han mærker tydeligt, at der er drøn på efterspørgslen efter Ballards løsninger. Og han kan på dagligt basis mærke, at folk går mere og mere op i klimaet og bæredygtige løsninger. Og ifølge ham er det kun en fordel at arbejde i en virksomhed med mange nationaliteter. - Forskellighederne inspirerer til kreativitet og driver innovation, og det er fedt at være en del af, siger han.

Referat:
Det seneste år har energi-giganten Ballard i Hobro fordoblet antallet af medarbejdere på grund af heftig fremgang. Men der findes ikke nok kvalificeret arbejdskraft i Danmark, så firmaet henter med stor succes nye medarbejdere i udlandet.